Моје 3 је бивша српска женска поп музичка група, основана 2013. са циљем да учествује на Беосонгу исте године. Групу су чиниле суперфиналисткиње друге сезоне Првог гласа Србије — Мирна Радуловић (победница), Невена Божовић (2. место) и Сара Јовановић (3. место). Након победе на Беосонгу, представљале су Србију на Песми Евровизије 2013. са песмом "Љубав је свуда". Девојке су 14. маја 2013. у Малмеу наступале у првом полуфиналу и заузеле 11. место, те се нису пласирале у финале. Убрзо након наступа, група се распала и чланице су наставиле са својим соло каријерама.